Document ID: 32009D0826

ODLOČBA KOMISIJE
z dne 13. oktobra 2009
o odobritvi dajanja na trg izvlečka listov lucerne (Medicago sativa) kot novega živila ali nove živilske sestavine v skladu z Uredbo (ES) št. 258/97 Evropskega parlamenta in Sveta
(notificirano pod dokumentarno številko C(2009) 7641)
(Besedilo v francoskem jeziku je edino verodostojno)
(2009/826/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 258/97 Evropskega parlamenta in Sveta z dne 27. januarja 1997 v zvezi z novimi živili in novimi živilskimi sestavinami (1) ter zlasti člena 7 Uredbe,
ob upoštevanju naslednjega:
(1)
Družba Viridis je 28. februarja 2000 pri pristojnih organih Francije vložila zahtevek za dajanje na trg dveh izvlečkov iz listov lucerne (Medicago sativa) kot novega živila ali nove živilske sestavine; pristojni organ Francije za ocenjevanje živil je 28. aprila 2003 izdal poročilo o začetni oceni. V navedenem poročilu je ugotovil, da je potrebna dodatna ocena.
(2)
Komisija je 27. februarja 2004 vsem državam članicam poslala poročilo o začetni oceni. Nekatere države članice so imele dodatne pripombe.
(3)
Družba L.-R.D. (Luzerne - Recherche et Développement) je 12. oktobra 2006 prevzela odgovornost za zahtevek; družba je obseg zahtevka zmanjšala na izvleček listov lucerne, predložila odzive na poročilo o začetni oceni in dodatne pripombe držav članic.
(4)
11. februarja 2008 je bil opravljen posvet z Evropsko agencijo za varnost hrane (EFSA), ki je 13. marca 2009 izdala „Znanstveno mnenje znanstvenega sveta za dietetične izdelke, prehrano in alergije na zahtevo Komisije v zvezi z varnostjo beljakovinskega koncentrata alfalfe kot živila“.
(5)
V navedenem mnenju je EFSA ugotovila, da je beljakovinski koncentrat lucerne (Medicago sativa) pod posebnimi pogoji uporabe varen za prehrano ljudi.
(6)
Iz znanstvene ocene izhaja, da beljakovinski koncentrat lucerne (Medicago sativa) izpolnjuje merila iz člena 3(1) Uredbe (ES) št. 258/97.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Beljakovinski koncentrat lucerne (Medicago sativa) (v nadaljnjem besedilu: proizvod), kot je opredeljen v Prilogi, se lahko da na trg v Skupnosti kot nova živilska sestavina za uporabo v prehranskih dopolnilih.
Člen 2
Največja količina beljakovinskega koncentrata lucerne (Medicago sativa) v odmerku, ki jo proizvajalec priporoča za dnevno zaužitje, je 10 g.
Člen 3
Oznaka nove živilske sestavine, odobrene s to odločbo, na embalaži živil, ki jo vsebujejo, je „beljakovina lucerne (Medicago sativa)“ ali „beljakovina alfalfe (Medicago sativa)“.
Člen 4
Ta odločba je naslovljena na Luzerne - Recherche et Développement (L.-R.D.), Complexe Agricole du Mont-Bernard, F-51000 Chalons-en-Champagne.
V Bruslju, 13. oktobra 2009

Labels: 0
3
17